Herad (Farsund)

**Herad** er en bygd i Farsund kommune i Agder. Herad var egen kommune fram til 1964; og eget kirkesogn fram til 2015. Herad grenser til Lista i sør ved Ramneheia. I nord grenser Herad til Feda i Kvinesdal kommune og i nordøst til Lyngdal kommune.

## Etymologi
Stedsnavnet ble tidligere skrevet *Herred;* fra 1917 brukes navneformen *Herad.* Ordet «herred»/«herad» betyr bygd, og kommer fra det norrøne *herað*.

## Geografi
Herad ligger langs fjordene Fedafjorden, Framvaren, Lyngdalsfjorden, Åpafjorden og Drangsfjorden. Herad er den eneste bygda på Sørlandet som *kun* er en fjordbygd. Det er lite sletteland i Herad. Bygda er oppdelt i små dalsøkk og fjellknauser som er opptil flere hundre meter høye. Høyeste topp i Herad og i Farsund kommune er Lyfjellet på 486,6 moh.

På Sande ved Åptafjorden møtes de to dalene Logedalen og Kjerringdalen, som begge har forbindelse til fjorden Framvaren i vest. Langs nordsiden av Logedalen står fjelltoppene Sandsfjellet (262 moh.), Forefjellet (281 moh.) og Kalvenesfjellet (345 moh.).

### Ramneheia
På Ramneheia ligger St. Olavsvarden med en høyde på 360 moh. Ramneheia har mange turstier som følger både veier, stier og skogsveier. Under Ramneheia ligger Ravneheitunnelen, som stod ferdig i 2009. Dette er Agders lengste veitunnel.

### Runefjellet
Runefjellet ligger på østsiden av Framvaren. Fjellet har en høyde på ca 166 moh. På bergveggen er det en runeinskrift på to linjer: ᚱᛁᛍᛐ ᛬ ᛆᛁᚿᚱᛁᚦᛁ ᛬ ᛆᛐ ᛬ ᚢᛍᛐᛅᛆ ᛬ Gjengitt i gammelnorsk språkform blir dette *«Reist Ein(d)riði at Øystein.»*, som betyr *«Einride ristet (dette) etter Øystein.»*

## Historie

### Herad kommune
Herad ble den 17. oktober 1893 delt i Herad og Spind kommuner. Fram til 1917 het kommunen Herred. I forbindelse med revisjonen av Norges inndelingsnavn ble det diskutert om det gamle sognenavnet *Briseid* skulle tas i bruk som kommunenavn, men dette forslaget ble nedstemt av herredstyret.

Folketallet i Herad var på sitt høyeste i 1875, da kommunen hadde 1061 innbyggere. Utover på 1900-tallet sank innbyggertallet kraftig, og i 1970 bodde det 284 mennesker i Herad. Nedgangen skyldtes til dels kommunens topografi. Landskapet er preget av heier og fjorder, og mange gårder var derfor små og med ensidig næringsgrunnlag. Dette gav kommunen beskjedne skatteinntekter; det ble en utfordring å bygge veier. Fra 1. januar 1965 ble Herad slått sammen med kommunene Spind, Lista og bykommunen Farsund til en ny kommune med navnet Farsund kommune.

### Skole
Den 7. august 1845 ble det i fellesmøte mellom kommunestyre og skolekommisjonen enstemmig vedtatt å bygge skole på Sande. Skolehuset stod ferdig i 1846, og undervisningen startet 4. desember samme år. Med dette huset hadde Herad fått både skolehus og kommunelokale.

I 1860 ble det innført en ny skolelov, som blant annet fastsatte at sognene skulle deles inn i skolekretser. I Herad ble det åtte skolekretser:

* Frøynes
* Briseid
* Gjersdal (senere Åpta)
* Sæveland
* Egeland
* Drange
* Kjøkleiv
* Tosås
* Austad

#### Åpta skole
Sentralskolen på Åpta ble bygget i 1952. I 2002 ønsket kommunen å legge ned skolen, og bygdefolket i Herad startet en aksjon. Aksjonen medførte at seks familier, med til sammen 21 barn, flyttet til Herad. Den 26. november sa et stort flertall i formannskapet nei til videre drift, men dette ble nedstemt i kommunestyret den 10. desember, da kommunestyret i Farsund gikk imot forslaget fra administrasjonen og formannskapet. Skolen ble drevet videre fram til vedtak om nedleggelse ble truffet i 2004. Åpta skole ble stengt i februar 2005.

### Kirkebrann
Mandag den 10. mai 1948 brant den 108 år gamle Herad kirke på Briseid ned til grunnen. Brannårsaken ble aldri fastslått. Det ble strid om hvorvidt den nye kirken skulle bygges på Briseid eller på Åpta. Ved kongelig resulusjon av 5. oktober 1951 ble den gamle kirketomten på Briseid godkjent som tomt for ny kirke i Herad prestegjeld. Kirken stod ferdig i 1957, og ble vigslet den 20. oktober 1957. Den nye kirken hadde ca 250 sitteplasser og var bygd etter tegninger av fylkesarkitekt Christensen.

## Lag og foreninger
* Herad historielag, stiftet 2013
* Herad bygdelag

## Kjente personer fra Herad
* Barbro Osmundsdatter, i 1667 dømt for hekseri og brent på bålet på Engøy i Farsund by.

## Se også
* Liste over matrikkelgårder i Herad.
* Herad prestegjeld
* Herad kirke
* Åpta misjonssenter
* Åpta

## Galleri

Fil:Gamle Herad kirke.jpg|Gamle herad kirke på Briseid. Brant ned i 1948 etter et lynnedslag. 
Fil:Herad kirke.gif|Herad kirke på Briseid, Bygget i 1957. 
Fil:Tidligere kommuner Farsund.png|Kommunekart fra 1939. Modifisert i farger. Herad i rødt.
Fil:St. olavsvarden.jpg|St. Olavsvarden på Ramneheia i Herad. 
Fil:Fra St. Olavsvarden.jpg|Utsikt fra St. Olavsvarden. Utsikt over Ramneheia. I bakgrunnen Listahalvøya. 
Fil:Kalvenesfjellet.jpg|Kalvenesfjellet i Herad. 
Fil:Rona i Herad.jpg|Rona ved Logedalsbukta i Framvaren.
Fil:Utsikt fra Kalvenesfjellet tiltshift.jpg|Utsikt fra Kalvenesfjellet i Herad. Sande, Brised med Herad kirke og deler av Log. 
Fil:Bøensbakken.jpg|Bøensbakken mellom Lista og Herad. 
Fil:Grensemerke Herad Lista.jpg|Gammelt grensemerke i fjellet ved Bøensbakken mellom Herad og Lista. 
Fil:Drange i Herad.jpg|Drange. 


## Referanser


## Litteratur
*Gisle Midttun, Hans Aall: *Norske bygder. 2 1 : Vest-Agder Vest-Agder I*, Bergen 1925
*Johs Sætherskar: *Det Norske næringsliv. 15 : Vest-Agder fylkesleksikon*, Bergen 1953
*Kåre Rudjord, Arnfinn Høyland: *Herad - Bygda mellom fjorder og fjell*, Farsund 1977
*Vigleik Leira: *Ordlaging og ordelement i norsk*, Oslo 1992
*Audun Kristensen: *Briseid eller Ofte? : Herad 1948-1958*, Sigersvoll 1999

## Eksterne lenker
* Herad på norgeskart.no